Karli Allik

Karli Allik (sündinud 25. septembril 1996 Kuressaares) on eesti võrkpallur. Ta on Eesti võrkpallikoondislane ning alates 2023/24 hooajast mängib Iisraeli meistriliigaklubis Hapoel Mate Asher.

Sportlaskarjäär

Koondis

Noortekoondis
Aastatel 2011–2014 kuulus Karli Eesti noormeestekoondisse (sündinud 1995 ja hiljem), kelle treenerid olid Toomas Jasmin ja Marko Mett. Koondisega osaleti omavanuste EM-valikturniiridel, kuid finaalturniirile pääsu ei tagatud.

Eesti võrkpallikoondis
Allik liitus Eesti võrkpallikoondisega 2016.aastal, kui alustati valmistumist Euroopa Liiga turniiriks. Debüütmäng oli tal 4. juunil 2016 Luksemburgi võrkpallikoondise vastu Euroopa Liigas, mis võideti kindlalt 3:0.

Ta kuulus koondisse Euroopa meistrivõistluste finaalturniiril 2021. aastal, kuid sai juba esimeses mängus vigastada. Euroopa liigas on ta mänginud koondises aastatel 2016, 2018 ja 2021. Samuti on ta mänginud koondises 2017. aastal Maailmaliiga kolmandas tugevusgrupis ning 2018. aasta Challenger Cupil.

Klubivõrkpall
Karli esimene meistriliiga hooaeg oli 2015/16 Eesti pealinna klubis Selver Tallinn. Hooaeg kulmineerus klubi kroonimisega Eesti meistriks. Ta jätkas klubis ka järgneval hooajal, kui klubi osales CEV Meistrite Liigas ja CEV Cupil, kus eelringidest kaugemale ei jõutud. Karli valiti 2017. aasta jaanuari Balti liiga parimaks mängijaks. Eesti karikavõistlustel saavutati teine koht ja teist aastat järjest krooniti klubi Eesti meistriks.

Hooajaks 2017/18 sõlmis Karli esimese välislepingu Saksamaa kõrgliiga klubiga SWD powervolleys Düren. Hooaja alguses täitis ta varumehe rolli, hooaja keskel murdis põhikoosseisu, kuid hooaja lõpuks taandati taas pingile. Klubi osales kohalikel meistri- ja karikavõistlustel ning CEV karikasarjas, kuid medalid jäid saamata.

2018/19 hooaja esimeseks pooleks sõlmis Allik Rumeenia tippklubiga Bukaresti Steaua pooleaastase lepingu. Klubi osales kohalikel meistri- ja karikavõistlustel ning CEV Challenge'i karikasarjas. Karli ei soovinud klubiga lepingut pikendada ja lahkus klubist 2018. aasta lõpus. Hooaja 2018/19 teiseks pooleks ei leidnud ta välismaalt sobivat pakkumist ning liitus 2019. aasta jaanuaris Eestis Saaremaa võrkpalliklubiga. Rumeenias saadud seljavigastuse tõttu tegutses ta seal peamiselt libero positsioonil. Klubi sai Balti liigas teise ning Eesti meistrivõistlustel kolmanda koha.

Hooajaks 2019/20 naasis Karli Selver Tallinnasse nurgaründaja positsioonile. Hooaeg peatati kevadel koroonapandeemia tõttu ning meistrid jäeti välja selgitamata.

Hooajaks 2020/21 naasis ta Saksamaa võrkpalli kõrgliigasse, liitudes klubiga Netzhoppers KW-Bestensee. Esimest korda klubi ajaloos jõuti Saksamaa karikavõistlustel finaali, kus teeniti teine koht. Saksamaa meistrivõistlustel veerandfinaalist edasi ei jõutud ning teeniti kuues koht.

Järgmiseks hooajaks vahetas Karli Saksamaa siseselt klubi ning liitus United Volleys Frankfurtiga. Allik sai vigastada 2021 koondisega EM-il, käis põlveoperatsioonil ning pika vigastuspausi ajal tegi taastusravi klubi juures.

Hooajal 2022/23 mängis ta Soome kõrgliigaklubis Sastamala VaLePa. Klubi osales CEV Meistrite Liigas, kuid põhiturniirile ei jõutud. Eurohooaega jätkati CEV Cupil, kus jäädi pidama 1/16 finaalis. Võideti Soome karikas ja Soome meistritiitel. Karli oli meeskonna üks põhimängijatest.

Rannavõrkpall
2013. aastal oli Karli paariliseks rannavõrkpallis Raul Kartsep. Koos osaleti 2013. aastal U20 vanuseklassi rannavõrkpalli Euroopa meistrivõistlustel Leedus, mis lõpetati 25. kohaga ning CEV juuniorite kontinentaalkarikasarja etapil.

2015. aastal mängis ta ühe rahvusvahelise turniiri Rivo Vesikuga, kellega poodiumile jõuda ei õnnestunud. Samal aastal osales Allik koos paarilise Ragnar Kaldega U20 vanuseklassi rannavõrkpalli Euroopa meistrivõistlustel Küprosel, kus jäädi jagama 17. kohta.

Järgnevatel aastatel on Karli erinevate paarilistega mänginud erinevaid Eesti rannavõrkpalli karikasarjade etappe. Silmapaistvam oli 2020. aasta suvel Pärnus toimunud Grand Prix etapp, kus saavutati paarilise Mart Tiisaarega teine koht ning Karli valiti turniiri kõige väärtuslikumaks mängijaks (MVP).

Saavutused

Klubivõrkpall
Balti liiga
2018/19  Saaremaa võrkpalliklubiga

Riikide meistrivõistlused
2015/16  Eesti meistrivõistlused Selver Tallinnaga
2016/17  Eesti meistrivõistlused Selver Tallinnaga
2018/19  Eesti meistrivõistlused Saaremaa võrkpalliklubiga
2022/23  Soome meistrivõistlused Sastamala VaLePaga

Riikide karikavõistlused
2016/17  Eesti karikavõistlused Selver Tallinnaga
2020/21  Saksamaa karikavõistlused Königs Wusterhauseni Netzhoppersiga
2021/22  Saksamaa superkarikas United Volleys Frankfurtiga
2022/23  Soome karikavõistlused Sastamala VaLePaga

Koondis
2016  Euroopa liiga
2018  Euroopa Kuldliiga
2018  Challenger Cup
2021  Euroopa Kuldliiga

Rannavõrkpall
2019  Eesti meistrivõistlused Dimitri Korotkoviga

Tunnustus
Hooaeg 2012/13 Eesti parim rannavõrkpalli noortepaar koos Raul Kartsepaga

Viited

Välislingid
Karli Allik Mängija profiil CEV kodulehel
Karli Allik Nisse Huttunen International Sports Agency
Karli Allik Volleybox
Karli Allik Eesti Võrkpalli Liit

Eesti võrkpallurid
Sündinud 1996